CELEX: 62013TN0136
Language: fi
Date: 2013-03-11 00:00:00
Title: Asia T-136/13: Kanne 11.3.2013 — Hanwha SolarOne ym. v. parlamentti ym.

27.4.2013   
            
            
               FI
            
            
               Euroopan unionin virallinen lehti
            
            
               C 123/22
            
         Kanne 11.3.2013 — Hanwha SolarOne ym. v. parlamentti ym.
   (Asia T-136/13)
   2013/C 123/38
   Oikeudenkäyntikieli: englanti
   
      Asianosaiset
   
   
      Kantajat: Hanwha SolarOne (Qidong) Co. Ltd (Qidong, Kiina), Hanwha SolarOne Technology Co. Ltd (Lianyungang, Kiina), Hanwha SolarOne Solar Technology (Shanghai) Co. Ltd (Shanghai, Kiina) ja Hanwha Solar Electric Power Engineering Co. Ltd (Qidong) (edustaja: asianajaja F. Graafsma)
   
      Vastaajat: Euroopan parlamentti, Euroopan komissio ja Euroopan unionin neuvosto
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 1225/2009 muuttamisesta 12.12.2012 annetun Euroopan parlamentin ja neuvoston asetuksen (EU) N:o 1168/2012 (EUVL L 344, s. 1) siltä osin kuin sitä sovellettiin kantajiin
            
         
               —
            
            
               kumoamaan komission 3.1.2013 tekemän päätöksen, jossa se kieltäytyi tutkimasta markkinataloudessa toimivan yrityksen asemaa koskevia kantajien hakemuksia, ja
            
         
               —
            
            
               velvoittamaan vastaajat korvaamaan kantajien oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat yhteen kanneperusteeseen.
   Kantajat vaativat asetuksen (EU) N:o 1168/2012 kumoamista siltä osin kuin se koskee kantajia ja markkinataloudessa toimivan yrityksen asemaa koskevia kantajien hakemuksia, jotka kantajat toimittivat Euroopan komissiolle perusasetuksen 2 artiklan 7 kohdan c alakohdassa edellytetyllä tavalla Kiinan kansantasavallasta peräisin olevien kiteisestä piistä valmistettujen aurinkosähkömoduulien ja niiden keskeisten komponenttien (kennot ja kiekot) tuontia koskevassa polkumyynnin vastaisessa menettelyssä (vireillepanoilmoitus julkaistu Euroopan unionin virallisessa lehdessä 6.9.2012, EUVL C 269, s. 5). Kantajat vaativat myös 3.1.2013 tehdyn päätöksen, jossa komissio kieltäytyi tutkimasta kantajien edellä mainitun tutkimuksen yhteydessä toimittamia markkinataloudessa toimivan yrityksen asemaa koskevia hakemuksia, kumoamista.
   Kantajat väittävät, että asetuksella (EU) N:o 1168/2012, sellaisena kuin komissio sovelsi sitä kantajiin 3.1.2013 tekemässään päätöksessä, ja 3.1.2013 tehdyllä päätöksellä, jossa todettiin, ettei komissio tutki markkinataloudessa toimivan yrityksen asemaa koskevia kantajien hakemuksia, loukataan kantajien perusteltua luottamusta ja niitä sovelletaan ilman päteviä perusteita taannehtivasti kantajien vahingoksi. Tämän seurauksena asetuksella (EU) N:o 1168/2012, sellaisena kuin komissio sovelsi sitä kantajiin 3.1.2013 tekemässään päätöksessä, ja 3.1.2013 tehdyllä päätöksellä loukataan selvästi oikeusvarmuuden ja vilpittömän mielen perusperiaatteita.